ACVV-vrou laat diep spore op U'hage | News24
ACVV-vrou laat diep spore op U'hage
=Louise Langner (links) uittredende voorsitter van ACVV Uitenhage en Melinda McCay, nuwe voorsitter van die plaaslike vrouevereniging. Foto:HEILIE COMBRINCK
Lank nadat n vrywillige werker die tuig weens ouderdom neergelê het, sal jy nog spore van haar hart in die gemeenskap vind.
Sulke spore word nagelaat deur Louise Langner (77), wat na 21 jaar se verbondenheid aan die Afrikaanse Christelike Vrouever- eniging (ACVV) Uitenhage, besluit het om uit te tree.
Langner, 'n oud-onderwyser aan HTS Daniel Pienaar, het ná haar onderwysjare as stadsraadslid van Uitenhage gedien en dít het haar weë met die van die ACVV laat kruis.
In 2000 het sy by die ACVV aangesluit en is in dieselfde jaar tot voorsitter verkies, 'n posisie wat sy beklee tot haar uittrede aan die einde van Maart 2018.
"Kyk, ek kan nie hier aanbly tot ek heeltemal seniel is nie, halfpad is goed genoeg," skerts Langner en sê baie beslis, "die be- stuurspan is uiters bekwaam en ek tree uit met 'n geruste hart."
ACVV se ontstaanjare
Sy vertel die pad wat Uitenhage ACVV ge-loop het sedert Minnie Roux dié vrouever- eniging in 1937 ge-stig het.
"Toe was die fokus op verarmde gesinne weens die Boere-oorlog, droogte en pestelensies. Daar is met skoolvoedingskemas en gesinssorg begin.
"Na die Tweede Wêreldoorlog is daar besluit, nee, die saak raak nou te groot en daar is toe net op ouer persone gefokus.
"ACVV vroue het tydens 'n kongres die kwessie van versorging van verarmdes onder die aandag van die destydse regering gebring en dit het bygedra tot die stigting van volkswelsyn.
So, indirek het die ACVV bygedra tot die stigting van wat vandag bekend is as die departement van maatskaplike ontwikkeling," sê Langner.
Daar word tong-in-die-kies verwys na die ACVV as die "pannekoek en koeksister- vereniging", maar met gebak het dié vereniging finansieël sterk geword om mense in nood te kon help.
"Gedurende die 1950s is daar vreeslik gebak. Die vroue het 15 pond ingesamel en kon daarmee die eerste tehuis, Aandmymering, op Uitenhage bou.
"Dit is in 1954 voltooi en die tehuis het aan 25 behoeftige bejaardes huisvesting gebied," sê Langner.
Dit is hoekom ACVV Aandmymering tehuis vir bejaardes 'n diensvertakking is van die plaaslike ACVV.
"Mense verstaan nie altyd hoe die ACVV bestuurskomitee werk nie. Ons as vrywillige werkers, wat dien op 'n komitee, is die werkgewer, terwyl die personeel van die tehuis teen betaling werk.," verduidelik Langner.
Oor hoogtepunte tydens haar jare by die ACVV sê Langner daar is genoeg om 'n boek vol te skryf.
"Daar is geweldig uitgebrei. 'n Dogter van Hendrien 'Polities' Ferreira, 'n stigterslid, het 'n groot erfenisbedrag aan die vereniging nagelaat. Ter nagedagtenis aan haar is die Ferreira-kompleks met ses wooneenhede by Aandmymering gebou."
In die meer onlangse jare het die Nasionale Lotery geld aan Aandmymering bewillig waarmee die vleuel aangebou is vir mense wat met Alzheimers en demensie moet saamleef. Daar word na ongeveer 40 mense hier omgesien.
'Groot ouetehuis sonder dak'
Langner het na haar aftrede op Paradysstrand gaan bly.
"Paradys is 'n groot ouetehuis sonder 'n dak. Mense sit en vereensaam en dink allerhande siektes en goed uit. Daarom wil ek 'n sosiale klub begin en Rummikub speel, bietjie oefeninge doen en gesellig saamkuier."
Sy vertel dat die Anglo Boereoorlog konsentrasiekamp op Uitenhage een van die laaste drie kampe is wat opgeslaan is en meer as 2 000 vroue en kinders moes daar oorleef.
"Inwoners van Uitenhage het oor naweke met grammofone daarheen gegaan om vir die jongmense musiek te maak sodat hulle kon dans en so bietjie vergeet van die vreeslike ellende.
"Musiek is helend. Dit is nou tyd vir my om ook musiek te maak. Ek wil 'n hand uitreik, mense het mense nodig.